정조 8년
甲辰正月十三日辰時。上御誠正閣。晝講次對追後入侍時。知事鄭一祥。特進官趙時俊。參贊官朴祐源。侍讀官林道浩。檢討官李泰永。宗臣雲峯君杺。武臣李達洙。假注書朴能源。記事官李祖承李崑秀。以次進伏訖。上讀前授章自昔者趙簡子。止未有能直人者也。道浩讀自景春曰。止此之謂大丈夫。上讀新受章訖。命陳文義。道浩曰。戰國之時。一世之人。汨於功利之私。不知義理之正。游說之徒。專事權術。竊取威勢。故景春。只見儀衍輩得志橫行。便以爲大丈夫。孟子先引妾婦之道。以斥儀衍之非大丈夫。次言仁禮義三者之本。以明大丈夫之所以爲大丈夫。此亦遏慾存理之一段也。人君用人之道。亦可反隅於此矣。阿諛媚悅者。卽所謂妾婦之道也。進退以正者。卽所謂大丈夫之事也。用捨之際。斥其阿諛媚悅。而奬其進退以正者。足爲黜功利勵名節之道。此等處。深留聖意。是臣區區之望也。泰永曰。居廣居一句。先儒以爲有四海一家。與物同春之意。蓋居廣居則廓然光明。無所不容。失廣居則遷奪流蕩。無以自立。朱子言集義養氣。方到此地位。集義養氣。不出於循理祛私四字而已。景春之問。但以爲臣者之事言之。故孟子亦只以爲臣者之處心立身行事之極處而答之。若以君德上言之。則體天履極。化育萬物。莫不由於循理祛私之工。而轉至於廓然光明大公至正之域。則羲經之直方大。曾傳之唯仁人放流之者。亦不外乎四海一家之義也。雖以近日懲討事言之。元惡大憝。孰有大於此。恐有欠於大聖人廓然光明大公至正之道也。居廣居一句。伏願體念焉。上曰。上下番所陳。好矣。知經筵特進官亦陳之。一祥曰。此時徒知功利。不尙志節。故景春。以公孫衍張儀爲大丈夫矣。程子詩曰。富貴不淫貧賤樂。男兒到此是豪雄。豪雄卽是大丈夫矣。士大夫志節。亦在於國家之導率。伏願深留聖意於奬勵志節焉。時俊曰。上下番及經筵官所陳。已至。臣安有更達之辭乎。上命書傳敎曰。大臣備局堂上引見。仍下敎曰。注書出去。次對成班以入。可也。賤臣承命出。與左議政李福源。行司直鄭尙淳徐有隣鄭好仁徐浩修。工曹判書鄭民始。漢城府判尹金履素。行副護軍李昌運徐有大。行大司憲金魯鎭。獻納李集斗。修撰李泰永。行左承旨李亨逵。事變假注書金孝建偕入進伏。福源進前曰。日寒尙峭。聖體。若何。上曰。一樣矣。福源曰。王大妃殿氣候。若何。上曰。一樣矣。福源曰。惠慶宮氣候。若何。上曰。一樣矣。福源曰。相見禮期日在卽。而日寒如此。誠爲可悶矣。上曰。自今日稍解矣。福源曰。朝講日。臣往見領相。則病勢雖不甚重。而尙今彌留矣。上曰。領相之病可悶。而今則鼎席俱備。可無獨賢之憂矣。福源曰。僚席之備員。誠爲多幸矣。福源曰。此原春監司徐鼎修狀啓也。以爲三陟營將所管騎兵三百九十名番錢。爲七百八十兩。通一年鎭卒給代放料後。餘數爲營將排朔。越松萬戶所管鎭卒四百名番錢。爲六百四十兩。米爲五十三石零。通一年鎭卒給代放料後。餘米錢。爲萬戶朔下。而昨年綸音頒下後。嶺東九郡軍錢米布全數蕩減。兩鎭所捧。亦在蕩減之中。營將萬戶排朔及校卒給代之資。俱無出處。取考謄錄則曾以江陵三陟之歉荒。有蕩減身役。賑廳給代之例。今此兩鎭。以某條區劃事。請令廟堂稟旨。分付矣。營將鎭將之番錢捧減。初非朝家之所當知。而旣係校卒之給代。且有兩邑之已例。登聞之後。宜有軫念。令賑廳考例劃給。何如。上曰。依爲之。出擧條福源曰。頃因黃海水使徐有和狀啓。甕津府追捕軍疊役之弊。令道臣。論理狀聞後。稟處事有命矣。卽見黃海監司洪秉纘狀啓。則以爲。甕津民人之疊役元數四百三十七名內。八十二名。自本府。已爲査得。其餘三百五十五名。當爲移送他邑。而當此災歲。凡係擾民之政。竝在請減之中。姑令仍舊。而抄其疊役中最無依之類。以其所得良丁八十二名。先塡其代。餘數則使該營。隨得隨簽事。請令廟堂。稟旨。分付矣。勿論某道某邑。實無閑丁有裕之處。況今年海西多未免歉。若以甕津軍額。移送他邑。則在甕津。雖除疊役之弊。在他邑。必多撓民之端。依道臣所請。姑令仍舊隨得隨簽之意。分付。何如。上曰。依爲之。出擧條福源曰。此京畿監司沈頤之所啓也。以爲今春江都米移運時。水原七百石。南陽四百石。船馬雜費爲八十八石。而取用於元穀中。尙未區處矣。今此兩邑所受一千一百石。除其停退。則耗條僅爲七十八石。旣有癸未乙酉已例。今番亦以耗條除給。以補元穀取用之數事。下詢廟堂處之爲辭矣。元穀不可仍減。前例亦有可據。依所請施行之意。分付。何如。上曰。依爲之。出擧條福源曰。卽見開城留守鄭昌聖報備局辭緣。則以爲。本府會付米。目今所儲。不過五十石零。而齊陵厚陵祭器修改之資及老人歲饌。無時恤典。實無推移上下之道。海西附近邑中平山。民少穀多。若以小米一千三百石。移劃本府。則隨入用下後。餘數。依定式取耗留儲。以爲不時之用爲辭矣。本府會付米不足。則例以畿內傍近邑穀物移劃。而今年畿邑。皆方設賑。隣府移劃。非所可論。平山雖是他道。道里旣近。穀簿亦優。守臣所請。必有商量。依報辭。平山小米一千三百石。移劃開府之意。行會於海西道臣。何如。上曰。依爲之。出擧條福源曰。卽見全羅左水使孫相龍報備局辭緣。則以爲。本營土兵。元不關於地方官之賑政。濟活之策。全屬水使。而營樣凋殘。末由經紀。在前如此之時。每以本營所在米錢木。報備局取用者。自成常例。今年則依壬午例。本營所在月課米二千八百三十石零全數劃下。以爲取剩補賑後。待秋成還作本色爲辭矣。凡取剩立本之事。終必有弊。而本營賑資。旣無出處。月課推移。亦有已例。依報辭許施。何如。上曰。備堂中將臣及曾經道伯之人。各陳意見。可也。行副司直徐有隣曰。月課米劃下。雖有已例。而數千石立本取剩之際。恐不無生弊之慮。且順天旣是之次邑。則營底賙賑。似不至於數多。付之道臣。從長接濟。恐合事宜矣。戶曹參判趙時俊曰。臣於待罪嶺營設賑時。兵水營賑穀一依各邑例劃給。此是自前已行之規。湖南與嶺南。豈有異同。而且數千包米穀之立本取剩。爲弊必大。不如付之道臣。接濟之便好矣。訓鍊大將具善復曰。臣雖未知本營規例。而各道兵水營賑濟。不過營屬。自各其營。自備爲之。曾未見請得朝家之事矣。摠戎使李昌運曰。臣未經營閫之賑政。而曾聞營本官。同在一城之內。則毋論營屬與民戶。自地方官賙賑。而營本官。各在城內外。則該營。只賑城內營屬。而城外營屬。付之地方官。使之賑濟云矣。今此賑資之請。臣則果未諳其例矣。御營大將徐有大曰。兵水營屬。有給代之例。故雖當災年。自監營賑穀。不欲區劃。故今此全羅左水使之所請。似出於不獲已矣。行右承旨朴祐源曰。兵水營之賑資。例自監營區劃。臣待罪南藩。再昨年設賑時。兵營及右水營賑資。亦皆劃給矣。今此左水使之不爲關由於監營。有此請穀之擧者。誠未知其故。而付諸道臣。從長區劃。似宜矣。福源曰。臣則初謂兵水營校卒賑資。元無道臣之區劃。專委本營之經紀。故以許施爲請矣。今聞籌堂之言。則兵水營賑資。亦有依各邑劃給之例云。然則取剩之事。不必許施。置之。何如。上曰。自巡營劃給賑資。聞於前伯之言。已例較然。設令本道無此例。朝家旣聞之後。豈無別般措處之擧。不必直請。勿施。自本司。分付該道伯與該閫帥。相議停當。以爲及時賙濟之地。可也。出擧條福源曰。全羅監司趙時偉。以空名帖請得事。報備局矣。昨年本道所劃空名帖。爲七百張。今年賑事。比昨年有加無減。而此等之資亦不宜濫。依昨年例。七百張成送。何如。上曰。限千張成給。可也。出擧條福源曰。大小邦禮。鴻臚官。無不與焉。而今番相見禮儀註。引儀呼唱引接等節不爲磨鍊。雖援古例。終涉欠闕。令該曹。更爲添入於儀註。何如。上曰。依爲之。出擧條上曰。備堂今日不來者。誰耶。亨逵曰。金華鎭李𡊠徐有慶黃景源蔡濟恭嚴璹矣。上曰。歲首賓對與循例日次不同。而備堂不來者。若是夥然。有病人及無故不來者。有司堂上。出問以來。可也。時俊回奏曰。黃景源李𡊠納牌不進。其餘則姑無去來矣。上曰。禁將何不入來乎。福源曰。聞有實𧏮矣。上曰。兵判違牌勿施。更以前牌催促。可也。孝建承命出傳。福源曰。頃因守禦使鄭民始。江華留守鄭志儉所啓。關西小米一萬石請得事。有令廟堂稟處之命矣。南漢江都。俱是保障重地。而軍餉日縮。事極疎虞。關西米之每每移劃。誠涉重難。而旣係緩急之需。他無推移之路。領相送言以爲當施。依所請各一萬石許劃。何如。上曰。依爲之。出擧條善復曰。本營軍需之苟艱。曾已下燭矣。昨冬蕩減軍布二十七同二十疋零。依例自朝家給代。至於停退條九千餘兩。今年秋成後還捧者。而目今事勢。實無他衙門貸用處。惠堂爲戶判時。有貸去者折半。餘以關西加分小米劃給矣。其不足之數。盡爲推來。則以此先爲取用。待秋停退條還捧後。卽爲充數。事甚便當。惶恐敢達。上曰。惠堂之意。何如。宣惠廳堂上徐有隣曰。貸用錢物。或以關西加分耗條。或以嶺南牟還耗條。幾盡區劃。而關西耗條有折米不足之數。不過爲三百石零。此亦以嶺南牟還耗條。一體準折劃給。俾得及時取用。似合事宜矣。上曰。依爲之。出擧條有隣曰。昨年歉荒。挽近所無。賑政方張於六道。災結多至於十萬。在處收租。不啻大縮。所入不能當所用。言念經費。誠爲罔涯。在前如此之時。例有京貢價。酌量裁減之事。故就議大臣後。敢此。仰達。不減分外。應減京貢。以十分一磨鍊。裁減。何如。上曰。昨年六道告歉之餘。收租之大縮。勢所必然。減貢之擧。雖曰不可已。都民之懸磬。莫有甚於近日。朝家於此。不可無別般商量之方。今番京貢。裁減十分一則太多。以二十分一擧行。可也。出擧條有隣曰。昨年歲初。以三南畿甸之告歉。再昨年收租。減分磨鍊矣。昨年收租。今方頒降。而四道年事。殆有甚於再昨年。營邑需災減等節。一依再昨年例。磨鍊知委。何如。上曰。依爲之。出擧條一祥曰。軍資廣興兩倉。本多弊端。而官員每不擇差。至於中庶則元役輩。全無忌憚。故捧下之際。所損不些。此後則隨窠擇差。時任官員中。中庶人。爲先令銓曹。他司相換。何如。上曰。依爲之。出擧條上謂一祥曰。領相之病。比向來果有減勢乎。一祥曰。別無加減矣。上曰。稍待春和則自當差安。僚相今已具備。可以分勞矣。卿其往傳筵敎。可也。上曰。三司進前。魯鎭等曰。請黜置罪人鄭致達妻爲先還配海島。仍令王府。夬正典刑。以洩神人之憤。上曰。不允。又曰。請黑山島圍籬安置罪人龜柱。設鞫嚴問。夬正王法。上曰。不允。又曰。請物故罪人德相。亟施孥籍之典。上曰。不允。魯鎭等曰。請彦衡養遂獻遂。竝令王府。設鞫嚴問。上曰。不允。又曰。請還寢會遂絶島定配之命。仍令王府。設鞫得情。上曰。不允。又曰。請還寢李觀源定配之命。更令王府。設鞫得情。上曰。不允。又曰。請遲晩後物故罪人啓能。亟施孥籍之典。上曰。不允。又曰。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。又曰。請楸子島荐棘罪人最中。更令王府。拿致設鞫。期於得情。夬正王法。上曰。不允。又曰。請亟寢煥億島配之命。仍令王府。加刑得情。夬施王章。上曰。不允。又曰。請湖西營獄散配諸罪人等放送及出陸之命。一竝還寢。仍令王府。設鞫嚴問。夬施當律。上曰。不允。又曰。請島配罪人貞采。亟令王府。更爲設鞫。夬正王法。上曰。不允。魯鎭等曰。請大靜縣爲奴罪人金壽賢。依律處斷。上曰。不允。又曰。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。上曰。不允。又曰。請大靜縣定配罪人聖中。亟令王府。設鞫嚴問。期於得情。夬正王法。上曰。不允。又曰。請削版罪人有臣宗甲義駿。竝令王府。設鞫嚴問。依律處斷。上曰。亟停勿煩。又曰。請康津縣量移罪人趙嵎。亟寢酌處之命。仍令王府。設鞫嚴問。依律處斷。上曰。亟停勿煩。又曰。請薪智島荐棘罪人瑩中。設鞫嚴問。夬施當律。上曰。不允。又曰。請楸子島安置罪人李普行。亟令王府。拿鞫嚴問。上曰。不允。又曰。請物故罪人國榮。亟施孥籍之典。上曰。不允。又曰。請李義翊。更令王府。設鞫嚴問。期於得情。上曰。亟停勿煩。又曰。請金養淳。亟令王府。設鞫嚴問。期於得情。上曰。亟停勿煩。又曰。請李義直。亟令王府。設鞫得情。夬正典刑。上曰。不允。又曰。請黑山島定配罪人任觀周。亟令王府。設鞫嚴問。期於得情。上曰。不允。又曰。請捕廳罪人煥九。亟令王府。嚴加鞫問。夬正典刑。上曰。不允。集斗曰。請大靜縣爲奴罪人金壽賢。更令王府。設鞫嚴問。依律處斷。上曰。不允。又曰。請爲奴罪人河翼龍金重得。亟令王府。設鞫得情。夬正王法。又曰。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。上曰。亟停勿煩。又曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。夬正王法。上曰。不允。又曰。請還寢遠竄罪人安兼濟放送之命。仍令王府。設鞫嚴問。期於得情。依律處斷。上曰。亟停勿煩。又曰。請恒善支屬。亟命散配。時謙兄弟。竝投絶島。以嚴隄防。上曰。不允。又曰。請荐棘罪人瑩中。亟令王府。設鞫嚴問。夬施當律。上曰。不允。又曰。請巨濟府絶島安置罪人朴宗集。亟令王府。拿鞫得情。施以當律。上曰。不允。又曰。請減死定配罪人德秀。亟令王府。更加嚴鞫。夬正王法。上曰。不允。又曰。請逆賊尙魯。亟施孥戮之典。上曰。不允。又曰。請物故罪人國榮。亟施孥籍之典。上曰。不允。又曰。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。上曰。不允。又曰。請島配罪人崔光泰金天欽。亟令王府。設鞫得情。夬正典刑。上曰。不允。又曰。請甲山府竄配罪人樂彬。亟令王府。設鞫嚴問。施以當律。上曰。不允。又曰。請義翊。更令王府。設鞫嚴問。期於得情。夬正王法。上曰。亟停勿煩。又曰。請還寢德相應坐諸囚發配之命。仍令牢囚。嚴訊取服。各施當律。上曰。不允。集斗曰。行大司諫徐有防。以臣之言議風采。本不合於淸朝耳目之任。旣悉於前者引避之辭矣。昨日大僚。有該承宣請罷之奏。臣亦伊日承宣中一人耳。同在一院。與聞事務。罪罰之來。實無異同。顧何敢諉之以適帶閣銜。而晏然自在。不思所以自處之道乎。職名便屬當遞。蹲據大關廉防。有不可一刻仍冒於臺次也。明矣。宜卽引嫌。而悤遽之際。未及周旋。今始來避。所失尤大。引嫌而退帶閣銜。旣與院務。無怪自引。有難仍據。請行大司諫徐有防遞差。上曰。依啓。福源曰。頃日北伯狀啓。臣果見之。則樂彬等四罪人事。誠萬萬痛駭矣。上曰。渠輩之放恣無嚴。至於此極。而蓄妓行獵等事。實是前所未聞之變怪。此類雖移配他邑。若不懲戢。則有庳之民奚罪。前後甲山府使及道伯。任其所爲。不爲禁戢者。果不成說矣。上曰。罪人中似有物故者。臺臣果能詳考乎。集斗欲避嫌。福源曰。獻納如欲避嫌。則長僚處置。事涉顚倒矣。泰永曰。獻納李集斗引避之際。未詳本事。矇矓奏達。已是做錯而欲爲避嫌。而先爲長僚之處置。尤損臺體。不可置而不論。請李集斗罷職。上曰。生疎所致。不允。集斗曰。臣知識鹵莽。言議巽軟。本不合於淸朝耳目之列。而適當朝參之日。且値賓對之日。章皇出肅。冒沒登筵矣。院啓中罪人有源。旣已物故。則所當釐正於笏記。而矇未覺察。至煩傳啓。揆以臺體。溺職大矣。長僚處置。徑先奏達。筵席引避。又多做錯。致有儒臣之論斥。以此以彼。決不可一刻晏然於臺次。請命遞斥臣職。上曰。勿辭。亦勿退待。魯鎭曰。歲首賓對。異於他時。應參籌堂。所當齊進。而多有懸病不參者。其在事體。極爲未安。雖未知其情病之如何。不可無警。請應頉外不進備堂。竝從重推考。上曰。依啓。出擧條魯鎭曰。臣之言議風采。本不合於淸朝耳目之任。而今玆新除。適在新元朝參之時。章皇出肅。仍參賓對矣。以甲山府四罪人在謫時多般行惡。至有道臣狀聞移配之擧云。而未及聞知。不卽論勘。假使不知。身爲憲長。誠有矇然之失。知而不言。則當論不論。亦有溺職之罪。以此以彼。俱不可晏然一刻仍冒於臺次。請命遞斥臣職。上曰。所失非細。輕遞之嫌。有不暇顧。依啓。上曰。吏判有窠。何無政稟乎。福源曰。吏判之代。有後日政擬入之命。而政稟尙不入之。吏曹堂上推考。何如。上曰。依爲之。出擧條上曰。禮曹多有擧行事。禮判之代。不可不趁今差出矣。仍命書榻敎曰。禮曹判書前望單子入之。待下批牌招察任。上曰。判尹有口傳差出之例乎。尙淳曰。六卿之長。例不得口傳擧行。而其餘則皆有口傳差出之例矣。上命書傳敎曰。詞訟劇地。曠務可悶。呈辭右尹許遞。令該曹口傳差出。刑曹判書參判有闕之代。前望子單子入之。上曰。右相何當出肅云耶。福源曰。欲更入文字云矣。上命大臣備局堂上先退。仍命退。諸臣以次退出。